Ayyukan Zaha Hadid - BBC News Hausa
Ayyukan Zaha Hadid
https://www.bbc.com/hausa/multimedia/2016/04/160401_raha_hadid_designs
Zamu duba wasu daga cikin fitattun ayyukan da Zaha Hadid ta yi a bangaren zane-zane.
Architect Dame Zaha Hadid, wacce zane-zanenta suka hada da ginin London Olympic Center, ta rasu tana da shekaru 65. A wannan shekarar ta 2015, ita ce mace ta farko cikin masu zane, da ta samu kyautar zinariyar sarauniya ta masu zanen Biritaniya, saboda irin ayyukanta na zane. An haife ta birnin Bagadaza a shekarar 1950, daga nan kuma a shekarun 1970 ta je Biritaniya, inda ta samu horo a kan ayyukan zane, watau Architecture.
Dame Zaha ta fara fitowa fili ne bayan lashe gasar The Peak Leisure Club, a birnin Hong Kong, a shekarar 1983. Duk cewar ta lashe gasar, ba a gine zanen ba. An tsara ginin ne bisa wani tsaunin dutse na mutum, wanda aka so ya tsaya can sama daga cunkuson cikin birnin.
Zanenta na farko da aka gina, shi ne ma'aikatar kashe wuta ta Vitra, da ke Weil am Rhein, wanda aka gina ta da kakkaurar siminti, kuma ya zauna dirshan.
Lokacin da take amsar kyautar zinariya a watan Fabrairu, Dame Zaha ta ce tana matukar alfahari da cewar ita ce mace ta farko ta da ta samu wannan kyautar. "Yanzu a kowane lokaci muna ganin mata masu zane da suka shahara" in ji ta. "Hakan ba wai yana nufin aikin na da sauki bane. Saboda wani lokacin akwai kalubale da yawa. Amma an samu sauyi sosai a shekarun da suka gabata, don haka zamu ci gaba da samun nasara".
Lokacin da ake ginin gidan ajiye kayan tarihi Maxxi, Dame Zaha ta ce sai ta yi tunanin koyi da gudun ruwa a rafi da, ganin yadda ginin zai zamo kusa da rafin Tibet. Ta yi nasarar samun kyautar Riba Stirling a shekarar 2010, kyautar da ta fi kowacce muhimmanci ga masu zane a Biritaniya.
Hada bango da ke da siffofin siminti daban-daban da ta yi a ginin gidan tarihin, ya taimaka wajen rike ginin, ganin yadda aka yi ginin a wajen da ke fuskantar barazanar girgizar kasa.
Fitaccen ginin London Aquatics Center da ke Stratford, wanda ke kama da tafiyar ruwa, yana da wurin ninkaya mai zurfin mita 50. Bayan amfani da akayi da shi lokacin wasannin Olympics, sai aka bude shi ga al'umma a shekarar 2014.
"Ina sha'awar ginin London Aquatics Center, saboda yana kusa da inda nake zama," Inji Dame Zaha, a baya. Lokacin da aka gudanar da wasanni Olympics, ginin ya dauki kujeru 17,500, amma yawancin an cire su domin saukaka dumama shi domin amfanin yau da kullum.
Ginin The Heydar Aliyev Center da ke Baku, a Azaerbaijan, wanda aka gina a shekarar 2012.
Gine-gine uku ne aka hadasu tare- ginin aje takardu da gidan ajiye kayan tarihi da kuma ginin taron mawaka. An san ginin da rudani da kuma fadi.
Wannan zanen daban yake, kuma an tsara shi ne ya yi kama da tsaunuka.
An yabi aikin ginin taron mawaka na Guangzhou a shekarar 2010 a China da Dame Zaha ta yi, wacce ta lashe kyautar Pritzer na masu zane a shekarar 2004.
Ta yi koyi da rafin Pearl, inda ginin ke kallo.
"Dame Zaha Hadid, mace ce da ta fita daban da saura mutane. Ban da cewar tana daya daga cikin fitattun masu zane a Biritaniya, tana cikin fitattun masu zane a duniya a tsakanin karni 20 da 21". In ji editan harkokin zane-zane na BBC, Will Gompertz.
"Dame Zaha ta fuskanci kalubale da dama a Biritaniya, inda a da basu daukan ayyukanta da muhimmanci", In ji Gompertz. "Mutane da dama sun kushe ta sosai, kuma bata samu ladan ayyukanta yadda ya kamata ba. Amma yanzu ta bar tarihi, na cewa komai na iya yiwuwa, inda za ka iya zama haifaffen dan Bagadaza kuma dan Biritaniya, ka kuma iya ketarar duk wasu kalubale za ka fuskanta wajen maza domin ka yi fice a ayyukan zane-zane, har ma duniya ta san da kai."
Shugabar Riba, Jane Duncan, ta ce "Dame Zaha Hadid ta yi fice, kuma irin masu zanen da masu tasowa zasu yi koyi da. Ga hangen nesa da gwaje-gwaje, tun tana matashiya. Ta bar ayyuka da suka jibanci gine-gine da kayyakin kujeru da takalma da motoci, wadanda suka dadadawa al'umma rai a duniya"